
MBI MOSRINOVIMIN E LICENCËS SË SUBJEKTIT TELEVIZIV PRIVAT KABLLOR “TV KABLLOR AL-TE” 

Këshilli Kombëtar i Radios dhe Televizionit, i përbërë nga:
Endira 	Bushati		kryetare
Alban 	Karapici 	zëvendëskryetar
Suela 	Musta		anëtare
Sami 	Neza		anëtar
Gent	Ibrahimi 	anëtar (në mungesë)
Zylyftar Bregu		anëtar					
Pasi mori në shqyrtim çështjen me:
OBJEKT: Për shqyrtimin e kërkesës për rinovim licence të paraqitur nga subjekti televiziv privat kabllor “TV kabllor AL-TE”.
BAZA LIGJORE: Neni 7 pika 21, neni 25 i ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, rregullorja “Mbi procedurat e licencimit dhe rilicencimit të operatorëve privatë radio e televizivë”, miratuar me vendimin nr.1, datë 29.1.2010 të KKRT-së, vendimi nr.157, datë 22.10.2010 i KKRT-së “Mbi shqyrtimin e dokumentacionit për rinovimin e licencës së subjektit televiziv privat kabllor “TV kabllor AL-TE”, ligji nr.8485, datë 12.5.1999 “Kodi i Procedurave Administrative të Republikës së Shqipërisë”.

VËREN SE:

KKRT-ja, me vendimin nr.277, datë 29.10.2004, ka licencuar subjektin, shoqërinë “AL-TE kabllor” sh.p.k., si operator televiziv privat kabllor “TV kabllor AL-TE”. Në përfundim të afatit të licencës, subjekti televiziv privat kabllor “TV kabllor AL-TE” ka paraqitur dokumentacionin për rinovimin e licencës.
Në përfundim të shqyrtimit dhe vlerësimit tërësor të aplikimit nga ana e Komisionit të Shqyrtimit të Dokumentacionit, KKRT-ja me vendimin nr.157, datë 22.10.2010 ka vendosur mosrinovimin paraprak të licencës së subjektit televiziv privat kabllor “TV kabllor AL-TE” për shkaqet e parashtruara në vendim. 
Sipas pikës dy të vendimit, ky subjekt kishte të drejtë që brenda 30 ditëve të parashtronte pretendimet e tij lidhur me këtë vendim. Subjekti nuk ka paraqitur pretendime me shkrim për vendimin e mësipërm. 
KKRT-ja konstaton se subjekti televiziv privat kabllor “TV kabllor AL-TE” nuk ka shlyer detyrimet financiare ndaj KKRT-së dhe nuk ka depozituar asnjë bilanc vjetor me përjashtim të bilancit ekonomiko-financiar të vitit 2009. Depozitimi i bilanceve është detyrim ligjor i parashikuar në nenin 48 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë” të ndryshuar.
Nga sa më sipër, rezulton se nuk mund të rinovohet licenca për subjektin televiziv privat kabllor “TV kabllor AL-TE”.

PËR KËTO ARSYE,

Këshilli Kombëtar i Radios dhe Televizionit, në mbështetje të nenit 7, pika 21, nenit 25 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, rregullores “Mbi procedurat e rilicencimit të operatorëve privatë radiotelevizivë”, miratuar me vendimin nr.1, datë 29.1.2010 të KKRT-së, vendimit nr.157, datë 22.10.2010 të KKRT-së dhe ligjit nr.8485, datë 12.5.1999 “Kodi i Procedurave Administrative të Republikës së Shqipërisë”,
VENDOSI:

1. Të mos rinovojë licencën me nr.020/RTV kabllor të subjektit televiziv privat kabllor “TV kabllor AL-TE”.
2. Licenca nr.020/RTV kabllor bëhet e pavlefshme.
3. Subjekti sipas pikës 1 të ndërpresë menjëherë transmetimin.
4. Kundër këtij vendimi mund të bëhet ankim në gjykatë, në përputhje me Kodin e Procedurës Civile, kreu “Gjykimi i mosmarrëveshjeve administrative”.
Ky vendim hyn në fuqi pas botimit në Fletoren Zyrtare.

KRYETARE
Endira Bushati
